open-index/open-wikipedia-markdown huggingface dataset:
Järvetõlvik

**Järvetõlvik** (*Cordylophora caspia*), ka **kaspia järvetõlvik** on riimveeline koloniaalne mitmeaastane hüdrapolüüp, Eesti vetes võõrliik, kes ilmus siia 19. sajandi algul.

## Kirjeldus
Järvetõlviku keha on murujas, puukujuline ja kuni 5 cm pikkune, täiskasvanud koloonia kõrgus võib küündida 10 sentimeetrini. Loom on kinnitunud substraadile ja võib moodustada hästi märgatavaid põhjakooslusi.

Loom hargneb külgedelt vahelduva paigutusega ja on beeži kuni helepruuni värvi. Iga haru alusel on rõngas ja sellelt kõrgub terminaalne polüüp. Polüübid on valget kuni kahvaturoosat värvi ja neil on 12–16 pikka, värvitut, pikenevat kombitsat, mis paiknevad polüübi pinnal ebakorrapäraselt. Suu paikneb tüvikoonilise pikendi otsas. Igal oksal on lühikestel vartel üks kuni kolm pirnikujulist reproduktiivorganit (gonopoori), millest väljuvad pelaagilised plaanula-vastsed.

## Ökoloogia
Loom kinnitub kividele, makrofüütidele või limuste ja tõruvähkide kodadele, eelistades lainetuse eest varjatud kohti, kuid teda võib leiduda ka mõõdukalt avatud merepiirkondades. Järvetõlvik elab kuni 20 m sügavuses vees, eelistatult mesotroofses nõrgalt soolases veekeskkonnas, sageli rannalähedastes vetes ja jõesuudmetes, magevees ta kasv pigem ei edene. Talub ka eutroofset veekeskkonda. On keskmise reostustundlikkusega.

Järvetõlvik on röövloom ja toitub hõljumist, haarates kombitsatega ja halvates kõrverakkudega lähedusse sattuvaid väikesi veeloomi (vähikesi, rõngusse, limuseid, kalamaime) ja süües need tervelt ära.

## Levik
Looma päritolupiirkond on Musta ja Kaspia mere regioon. Tõenäoliselt on liik levinud kinnitununa laevakeredele ja triivivale taim- või tehislikule materjalile, ja jõudnud Euroopasse jõgede ja kanalite kaudu. Liigi esmaleid Euroopas oli 1814. aastal Rootsi rannikul. Elbe jões avastati järvetõlvik 1858. aastal, Hollandis Amsterdamis 1874. aastal, Prantsusmaal pärast 1901. aastat, Belgias avastati loom 1905. aastal Nieuwpoortis. 1946. aastaks oli see levinud juba ülemaailmselt, leide oli Ühendkuningriigis, Egiptuses, Ameerika Ühendriikides, Brasiilias, Uus-Meremaal ja Hiinas.

## Viited

## Välislingid
* Ponto-Caspian freshwater hydroid (Cordylophora caspia). - The Marine Life Information Network
* Cordylophora caspia - Ponto-Caspian freshwater hydroid. - Non-indigenous species in the Belgian part of the North Sea and the Scheldt estuary. - Vlaams Instituut voor de Zee
Tartu Ülikooli sotsiaalteaduste valdkond

**Tartu Ülikooli sotsiaalteaduste valdkond** on üks neljast Tartu Ülikooli akadeemilisi struktuuriüksusi koondavast valdkonnast.

Valdkond loodi 1. jaanuaril 2016 Tartu Ülikooli struktuurireformi käigus, kui valdkonna alla koondati sotsiaal- ja haridusteaduskond, õigusteaduskond, majandusteaduskond, ühiskonnateaduste instituut, haridusteaduste instituut, psühholoogia instituut, Johan Skytte poliitikauuringute instituut, Narva kolledž ja Pärnu kolledž.

Sotsiaalteaduste valdkonna dekaan on 2024. aasta algusest Margit Keller.

## Struktuur
Sotsiaalteaduste valdkonda kuulub neli instituuti, kaks teaduskonda ja kaks kolledžit:

* Haridusteaduste instituut
* Johan Skytte poliitikauuringute instituut
* Majandusteaduskond
* Psühholoogia instituut
* Õigusteaduskond
* Ühiskonnateaduste instituut
* Narva kolledž
* Pärnu kolledž

## Viited

## Välislingid
* Koduleht
Nikolai Meževitš

**Nikolai Maratovitš Meževitš**  (*Николай Маратович Межевич*, sündinud 13. mail 1966 Leningradis) on Venemaa politoloog ja majandusteadlane, seotud Eesti-vastase mõjutustegevusega.

## Elulugu
1988. aastal lõpetas Herzeni nimelise Leningradi Riikliku Pedagoogilise Instituudi geograafiateaduskonna. 1988–1992 NSVL Teaduste Akadeemia Sotsioloogilise Uurimise Instituudi aspirant Peterburis. 1994. aastal kaitses samas kandidaadikraadi majandusteaduste alal teemal “Regionaalne majanduspoliitika uutes majandustingimustes.” 2003. aastal kaitses Peterburis doktorikraadi teemal "Vene Föderatsiooni regionaalmajanduspoliitika: piiriülese koostöö mõju traditsioonilistele ja uutele rakendusmehhanismidele."

1989–1991 NSV Liidu Rahvasaadikute Kongressi rahvasaadiku abi, Leningradi Riikliku Ülikooli majandusgeograafia kateedri õppejõud. 1991–1997 Peterburi linnavalitsuse välissuhete komitee referent, Leningradi oblasti migratsiooniteenistuse juhataja, Leningradi oblastivalitsuse rahvusvaheliste suhete komitee osakonnajuhataja. 1998–2020 Peterburi Riikliku Ülikooli Euroopa uuringute osakonna dotsent, hiljem professor. 2006–2013 külalisprofessor Toruńi ülikoolis (Poola). 1991–1997 Vene Föderatsiooni ekspert läbirääkimistel Eesti Vabariigiga majandus-, poliitika- ja piiriküsimustes. “SRÜ riikide, Kesk- ja Ida-Euroopa Majandusliku ja Sotsiaalkultuurilise Arengu Uurimiskeskuse” peadirektor. 2015–2020 Venemaa Balti Uuringute Assotsiatsiooni (*Российская ассоциация прибалтийских исследований* RAPI) president. RAPI eesmärgiks on Eesti Välisluureameti sõnul Venemaa riiklik mõjutustegevus Balti riikide diskrediteerimisel.

Venemaa Teaduste Akadeemia Euroopa Uuringute Instituudi Valgevene Uuringute Keskuse juhataja.

## Seisukohad
Ta on väitnud, et Eesti poliitikat juhitakse USA Tallinna saatkonnast. Eesti partei on aga natslikud:  "Kujutlege olukorda, kus teie ees on üks partei – avalikult natsistlik tõrvikurongkäikude ja pruunide särkidega, jutt käib konservatiivsest rahvaerakonnast (EKRE); teine on Reformierakond, EKRE liitlased, aga see on, ütleme nii, hästi haritud natsid frakkides.” Ta on nimetanud peaminister Kaja Kallast „absoluutselt ärapööranud fašistitariks“ ja „inimsööjaks“, väites, et „Eesti, Läti ja Leedu unistavad rebida Venemaa tükkideks." 

Vesteldes 2023. aastal videosilla vahendusel Oleg Bessediniga väidab Meževitš, et nende üle, kes saadavad inimesi Eestist ära Venemaale (jutt on Eesti valitsusest ja riigiametnikest, kes saadavad Kremli propagandat tegevaid Venemaa kodanikke Eestist välja) korraldatakse "uus Nürnbergi tribunal."

Meževitši seisukohad Balti riikide poliitikast ja ajaloost: https://www.youtube.com/watch?v=gRNiJ5Mfkt0

## Viited
St. Johni ülikool

**St. Johni ülikool** (*St. John's University*) on eraõiguslik katoliiklik ülikool USA-s New Yorgis. Ülikooli deviis on *Educatio Christiana Animae Perfectio* ('Kristlik haridus täiustab hinge'). Ülikoolis õppis 2020. aasta seisuga üle 20 100 üliõpilase.

Ülikooli asutas 1870. aastal Misjonikogudus (C.M.) eesmärgiga pakkuda kasvavale sisserändajatest elanikkonnale paremat kõrgharidust. Algselt paiknes ülikool Brooklyni linnaosas, 1950. aastatel kolis ülikooli linnak oma praegusesse asukohta Queensi linnaosas Jamaica paikkonnas. Lisaks asuvad ülikooli linnakud New Yorgis Staten Islandil ja Manhattanil ning välismaal Pariisis Prantsusmaal, Roomas Itaalias ja Limerickis Iirimaal.

St. Johni ülikoolil on kokku kuus kolledžit: vabade kunstide ja teaduste kolledž, *School of Education*, õigusteaduste kool, ärikolledž (*The Peter J. Tobin College of Business*), farmaatsia ja tervishoiuteaduste kolledž ning *College of Professional Studies*. Ülikool pakub üle saja bakalaureuse-, magistri- ja doktoriõppe programmi.

Ülikooli spordivõistkonnad kannavad nimetust *St. John's Red Storm*. Ülikool on alates 2013. aastast olnud USA üliõpilasspordi organisatsiooni NCAA konverentsi Big East Conference'i liige. 1996. aastal tuli ülikooli jalgpallimeeskond  USA ülikoolide meistriks, 2001. aastal võideti ülikoolide meistritiitel vehklemises.

Ülikooli vilistlaste hulka kuuluvad teiste seas New Yorgi osariigi 51. kuberner Hugh Carey ja 52. kuberner Mario Cuomo, California osariigi 35. kuberner George Deukmejian, Keskluure peadirektor William J. Casey, poliitik Ron Brown, korvpallur Chris Mullin ning räppar J. Cole.

## Viited

## Välislingid
* https://www.stjohns.edu/
Marriott Hotels & Resorts

**Marriott Hotels & Resorts** on Ameerika Ühendriikide ettevõttele Marriott International kuuluv hotellikett, mis on registreeritud Bethesdas Marylandi osariigis. Seisuga juuni 2020 oli Marriott Hotels & Resortsi 582 hotellis 205 053 tuba ning plaanis rajada veel 160 hotelli 47 765 toaga.

## Vaata ka
* Marriott World Trade Center

## Viited

## Välislingid
* Marriott Hotels and Resorts
Tarmo Noormaa

**Tarmo Noormaa** (sündinud 14. oktoobril 1980) on eesti lõõtspillimängija ja kultuurikorraldaja.

Ta on lõpetanud Võru Kreutzwaldi Gümnaasiumi. 2005. aastal lõpetas ta Viljandi Kultuuriakadeemia rahvamuusika eriala, kirjutades diplomitöö "August Teppo ja tema lõõtspill".

2006. aastast on ta olnud Viljandi folgi programmijuht. 2013. aastast on ta Eesti Pärimusmuusika Keskuse juhataja. 

Rahvamuusikuna on ta tutvustanud ja populariseerinud Teppo tüüpi lõõtspilli.

Ta esineb folkansamblis Ülemakstud Rentslihärrad koos Lauri Õunapuuga.

Ta on kuulunud Eesti Pärimusmuusika Keskuse muusikaauhinna Etnokulp žüriisse.

## Tunnustus
*2021 Eesti Folkloorinõukogu auhind Teotugi

## Viited
Laivi Laidroo

**Laivi Laidroo** (sündinud 5. mail 1978 Tallinnas) on eesti majandusteadlane.

## Haridustee
Ta lõpetas Tallinna Nõmme Gümnaasiumi 1996 ning omandas Tallinna Tehnikaülikoolis sotsiaalteaduste bakalaureuse (2000) ja majandusteaduste magistri (2002) kraadi. Kaitses samas finantsökonoomika alal 2008 doktoritöö "Public Announcements' Relevance, Quality and Determinants on Tallinn, Riga and Vilnius Stock Exchanges" ("Börsiteadete olulisus, kvaliteet ja mõjutegurid Tallinna, Riia ning Vilniuse Börsil").

## Teenistuskäik
Oli Data Accounting OÜ raamatupidaja 2000-2002, AS Tallinna Vesi analüütik 2002-2007 ja Danske Bank AS Eesti filiaali krediidianalüütik 2007-2010.

Töötab Tallinna Tehnikaülikooli majandusanalüüsi ja rahanduse instituudis (kuni 2016 rahanduse ja majandusteooria instituut)  aastast 2005: tunnitasuline õppejõud 2005-2010, vanemteadur 2010-2015, dotsent 2015-2022, alates 2022 kaasprofessor. Oli TTÜ majandusuuringute teaduskeskuse erakorraline teadur 2007-2008 ja TTÜ majandusteaduskonna õppeprodekaan 2017-2023.

## Teadustöö
Põhilised uurimisvaldkonnad: kestlik rahandus, finantskirjaoskus, pangandustegevuse protsüklilisus, kapitalituru reaktsioonid informatsioonile.

Lisaks ülikoolitööle on ta tegev muu hulgas Eesti Hariduse Kvaliteediagentuuris, FinanceEstonia, European Finance Association, seltsis The Society for the Study of Emerging Markets ja Eesti Majandusteaduse Seltsis.

## Tunnustus
2018 Tallinn Tehnikaülikooli 100. juubeli medal „Tallinna Tehnikaülikool tunnustab“.

## Viited

## Välislingid
* Laivi Laidroo Eesti Teadusinfosüsteemis
* Laivi Laidroo publikatsioone
Oranjemund

**Oranjemund** on linn Namiibias ǁKarasi piirkonnas. Oranjemund asub Lõuna-Aafrika Vabariigi piiri lähistel, Oranje jõe suudmest põhja pool, Atlandi ookeanist ligikaudu viie kilomeetri kaugusel. Teisel pool Oranje jõge asub Lõuna-Aafrika Vabariigi linn Alexander Bay.

Oranjemund on asutatud 1936. aastal. Linnas tegeldakse teemantide kaevandamisega.

## Viited
Karasburg

**Karasburg** (nama keeles ǀNomsoros) on linn Namiibias ǁKarasi piirkonnas.

Asula varasem nimi oli kuni 1939. aastani *Kalkfontein*. Linnaõigused sai Karasburg 1938. aastal.

Karasburg on Namiibia üks olulisemaid lambakasvatuspiirkondi. Karasburg on tuntud äärmuslike ilmastikuolude poolest, õhutemperatuur võib seal tõusta üle 40 kraadi.

## Viited
Otjiwarongo

**Otjiwarongo** on linn Namiibias, Otjozondjupa piirkonna halduskeskus.

Linna läbib Walvis Bay – Oshikango raudteeliin.

Otjiwarongo on asutatud 1892. aastal. Esimesed saksa asukad saabusid Otjiwarongosse 1904. aastal.

## Viited
Jean-Guy Talbot

**Jean-Guy Talbot** (11. juuli 1932 Cap-de-la-Madeleine, Québec – 22. veebruar 2024 Trois-Rivières, Québec) oli Kanada jäähokimängija (kaitsja) ja jäähokitreener.

Talbot oli üks kaheteistkümnest Montreal Canadiensi mängijast, kes võitis Canadiensi meeskonna koosseisus aastatel 1956–1960 Stanley karika viis korda järjest. Canadiensiga võitis ta Stanley karika veel ka 1965. ja 1966. aastal. Hooajal 1961/62 valiti ta NHL-i esimesesse sümboolsesse koosseisu.

Canadiensi meeskonnas debüteeris Talbot hooajal 1954/55, kuid Canadiensi põhikoosseisu kuulus ta alates järgmisest hooajast kuni hooaja 1966/67 lõpuni, kokku kaksteist hooaega. NHL-is mängis ta hiljem veel Minnesota North Starsis (hooajal 1967/68), Detroit Red Wingsis (hooajal 1967/68), St. Louis Bluesis (1968–1970) ja Buffalo Sabresis selle NHL-i debüüthooajal 1970/71. NHL-is mängis Talbot kokku 1066 põhihooaja mängus, mille jooksul lõi ta 43 värvat, andis 242 väravasöötu ning teenis 1014 karistusminutit.

Pärast mängijakarjääri lõppu töötas Talbot treenerina. Aastatel 1972–1974 oli ta St. Louis Bluesi ja hooajal 1977/78 New York Rangersi peatreener. Lisaks töötas ta treenerina veel mitmes Põhja-Ameerika jäähokiliigas.

## Viited

## Välislingid
* Jean-Guy Talbot NHL.com lehel
* Jean-Guy Talbot hockeydb.com lehel
Kuveidi relvajõud

**Kuveidi relvajõud** (araabia keeles القوات المسلحة الكويتية, *Al-Quwwat Al-Musallahah Al-Kuwaitiyah*) on Kuveidi Riigi sõjavägi. Relvajõud koosnevad õhuväest, armeest, mereväest ja rahvuskaardist. Kuveidi sõjavägi kuulub kaitseministeeriumi, siseministeeriumi ja tuletõrjedirektoraadi haldusalasse. Ülemjuhataja on Kuveidi emiir ning aseülemjuhataja kroonprints.

Kuveidi organiseeritud sõjalväe esimeseks ülesandeks oli jala- ja ratsaväega kaitsta kolme kaitsemüüri enne esimest maailmasõda ja selle ajal. Sõdadevahelisel perioodil moodustati praeguse siseministeeriumi eelkäija Avaliku Julgeoleku Jõudude Direktoriaat, mille ülesanded laienesid pärast teist maailmasõda. Kui Kuveit 17. juunil 1962 iseseisvus, olid olemas juba eraldiseisvad armee ja politsei. Aastal 1953 väljus Kuveidi armee Direktoriaadi haldusalast ning aastal 1959 moodustati Avaliku Julgeoleku Jõudude Direktoriaadi ja Politseidirektoriaadi liitmisel Kuveidi Siseministeerium. Siseministeeriumi alla kuulub ka Kuveidi rannavalve, mille juhtkonda kuulub ka sõjaväelasi.

Pärast Direktoriaadi haldusalast väljumist sai Kuveidi armee juhtkonnast *de facto* kõikide Kuveidi kaitsejõudude juhtkond. Kuveidi armee oli loodud aastal 1949, 13 aastat enne kaitseministeeriumit, ning koosnes alguses ainult jalaväest, kuna õhuvägi loodi aastal 1953. Aastal 1963 moodustati Kuveidi relvajõud, mis kuuluvad kaitseministeeriumi haldusalasse ning koosnevad kõikidest sõjaväeüksustest. Üksuste ülemad alluvad kindralstaabi ülemale, kes annab aru kaitseministrile, kelle nimetab ametisse asepeaminister.

Kuveidi rahvuskaart on eraldiseisev üksus, mis ei kuulu kaitse- ega siseministeeriumi alla ning aitab Kuveidi sõjaväge vastavalt vajadusele. Ka Kuveidi tuletõrje on eraldiseisev üksus, kuid kasutab sõjaväelisi auastmeid ja paguneid.

## Vaata ka
* Sabahi dünastia
* Rahvusassamblee (Kuveit)
* Kuveidi poliitika
* Saudi Araabia-juhitud sekkumine Jeemeni kodusõtta
* Saudi Araabia-juhitud sekkumine Bahreinis

## Viited

## Välislingid
* CIA World Factbook
* Summary of Kuwait military power Summary of Kuwaiti military
* Kuwaiti Military at Global security
* Anscombe, Frederick F. (1997). *The Ottoman Gulf: The Creation of Kuwait, Saudi Arabia, and Qatar*. New York City: Columbia University Press. . Retrieved 23 September 2010.
* Slot, B. J. (2005). *Mubarak Al-Sabah : Founder of Modern Kuwait 1896–1915*. London: Arabian Publishing Ltd. . Retrieved 23 September 2010.
Grootfontein

**Grootfontein** (herero keeles *Otjivanda*) on linn Namiibias Otjozondjupa piirkonnas.

Grootfontein asutati 1885. aastal, kui sinna saabus 40 buuri ümberasujate perekonda.

Grootfonteinis on sündinud poliitik Hage Geingob (1941–2024), kes oli Namiibia peaminister aastatel 1990–2002 ja 2012–2015 ning Namiibia president aastatel 2015–2024.

## Viited
Mecano

**Mecano** oli Hispaania popansambel, mis tegutses aastatel 1981–1992 ja tuli lühikeseks ajaks uuesti kokku 1998. aastal. Mecano oli oma hiilgeajal üks edukamaid Hispaania popansambleid. 

Ansambli koosseisu kuulusid laulja Ana Torroja ning vennad Nacho ja José María Cano. Trio kaasas ka teisi muusikuid nagu Arturo Terriza, Manolo Aguilar, Nacho Mañó, Javier Quílez, Ángel Celada ja Óscar Astruga. 

Kuni 1985. aastani viljeles ansambel põhiliselt süntpoppi. Hiljem liikus Mecano akustilise pop-roki suunda ning tegi muusikat, milles oli ballaadilikke ning flamenko, bossanoova, tango, salsa, rumba flamenca, boolero, pasodoobeli ja isegi ''reggae'' elemente.

## Stuudioalbumid
* "Mecano" (1982)
* "¿Dónde Está El País De Las Hadas?" (1983)
* "Ya Viene el Sol" (1984)
* "Entre el cielo y el suelo" (1986)
* "Descanso Dominical" (1988)
* "Aidalai" (1991)
Jonathan Viera

**Jonathan Viera Ramos** (sündinud 21. oktoobril 1989 Las Palmases) on Hispaania jalgpallur, kes mängib äärepoolkaitsja või ründava poolkaitsjana Hispaania kõrgliigaklubis Almería.

Ta alustas klubikarjääri kodulinnaklubis Las Palmas. Las Palmase klubiga liitus ta 2005. aastal. Las Palmase põhimeeskonnas debüteeris ta hooajal 2010/11 Hispaania esiliigas ning lõi sel hooajal liigas seitse väravat. Hooajal 2011/12 lõi Viera Hispaania esiliigas üheksa väravat.

2012. aasta mais sõlmis ta lepingu Hispaania kõrgliigaklubiga Valencia. Esimese värava Hispaania kõrgliigas lõi Viera 29. septembril 2012 mängus Real Zaragoza vastu. Hooajal 2013/14 oli ta Valenciast laenul Hispaania kõrgliigaklubis Rayo Vallecano, kus lõi 26 mänguga viis väravat.

2014. aasta septembris liitus Viera Belgia kõrgliigaklubiga Standard Liège, kuid naasis juba 2015. aasta jaanuaris Hispaaniasse, kui naasis laenulepingu alusel Las Palmasesse. Samal hooajal kindlustas ta Las Palmasega pääsu Hispaania kõrgliigasse ning sõlmis Las Palmasega püsiva lepingu. Hooajal 2015/16 lõi Viera Hispaania kõrgliigas kümme väravat.

2018. aasta veebruaris sõlmis ta nelja-aastase lepingu Hiina kõrgliigaklubiga Beijing Guoan. Hooaja 2019/20 esimeses pooles oli ta laenul Las Palmases. Las Palmasesse naasis ta jällegi 2021. aasta augustis, kui sõlmis klubiga viieaastase lepingu. Hooajal 2021/22 lõi Viera Hispaania esiliigas 14 väravat. 2023. aastal tõusis ta Las Palmasega tagasi Hispaania kõrgliigasse.

2023. aasta detsembris lõpetas ta Las Palmasega osapoolte kokkuleppel lepingu. Mõni aeg enne seda oli jalgpallis pausi teinud, et pühenduda abikaasale, kellel oli diagnoositud vähk.

2024. aasta veebruaris sõlmis Viera kuni 2025. aasta juunini kehtiva lepingu 

Ainsal korral on Viera mänginud Hispaania jalgpallikoondises 9. oktoobril 2017, kui MM-i valikmängus kohuti Iisraeliga.

## Viited
Punakirmik

**Punakirmik** (*Peniophora rufa*) on pilvikulaadsete seltsi kuuluv liik seeni.

Seen sai liiginime jaanuaris 2025, nimekomisjoni juhiks Irja Saar.

## Välislingid
*
Wiener Neudorf

**Wiener Neudorf** on vald *(Marktgemeinde)* Austrias Alam-Austria liidumaal Mödlingi ringkonnas.

## Ajalugu

4000. aasta paiku eKr asustatuna on Wiener Neudorfi esmamainitud kui *Nowendorf* 12. sajandi keskpaigas. 1270. aastal mainiti ühes ürikus Sollenaust ja *Neudorfist* reisimise tasusid. 1500. aasta paiku hävitati 'Feste Neudorfi' kindlustused kaks korda sissetunginud türklaste poolt. 1854. aastal sai ametlikuks nimeks Wiener Neudorf, mis tulenes postisüsteemi arengust 19. sajandi alguses (Wiener Neudorf sai tähe 'W' nime eristamiseks).

Wiener Neudorfi industrialiseerimine algas 19. sajandi keskpaigas, eelkõige tänu saadaolevale savile, mida kasutas Wienerbergeri *Neudorfer Ziegelwerke*. *Austria Brauerei* suur õlletehas asus samuti Wiener Neudorfis. 1900. aastaks ühendati telefonivõrk naaberomavalitsustega ja laiendati kanalisatsiooni.

;Natsi-Saksamaa: Pärast 1938. aasta anšlussi sai Wiener Neudorf Viini 24. ringkonna osaks. 1940. aasta paiku alustati Wiener Neudorfis *[[Flugmotorenwerke Ostmark]]i* lennukimootoritehas ehitamist ja sunnitöölisi pakkus Mauthauseni koonduslaagri all-laager. Liitlaste rünnakud hõlmasid 23. augustil 1944 toimunud reidi, mille käigus pommitati Viini lõunapoolset tööstuspiirkonda, sealhulgas Wiener Neudorfi lennukimootoritehast, Vösendorfi naftatöötlemistehast ja Markersdorfi lennuvälja. Varasem pommitamine toimus 26. juulil 1944. 6. aprillil 1945 langes linn venelaste kätte.

Mödling läks Alam-Austria koosseisu tagasi 1954. aastal.

## Liiklus

Wiener Neudorf asub otse B-17 'Wiener Neudstädter Strassel', mis on suur liiklustee. Shopping City Südi läheduse tõttu on teel sagedased ummikud. Linna lähedal asub ka A2 'Südautobahn'.

## Majandus

Wiener Neudorfis asub 'Industriezentrum NÖ Süd', mis on erinevate tööstusharude konglomeraat ja suur majandustegur Viini lõunaosas.

## Kultuur ja vaatamisväärsused

* Altes Rathaus (vana raekoda) – nüüd Wiener Neudorfi kultuurikeskus
* Maria Schnee kirik 
* Christoph Migazzi maja – teine kultuurikeskus

## Viited
Hijo de la Luna

"**Hijo de la Luna**" ('Kuu poeg') on hispaania ansambli Mecano laul, mis sisaldub nende 1986. aasta albumil "Entre el cielo y el suelo". Laulu kirjutas ansambli liige José María Cano ja seda esitab nende solist Ana Torroja. 

"Hijo de la Luna" oli väga edukas hispaaniakeelsetes maades, kus see jõudis paljude riikide singlite edetabelis esikohale. Hollandi singlite edetabelis (Nederlandse Top 40) jõudis see kolmandale kohale ja Prantsusmaal kuuendale kohale.

1998. aastal avaldas laulust kaveri Hollandi laulja Loona. Tema esituses jõudis see Saksamaa singlite edetabelis esikohale.

## Laulu sisu
Laul räägib loo mustlasneiust, kes palub Kuud, et see annaks talle mehe, keda neiu ihaldab. Kuu nõustub, aga seda tingimusel, et saab endale esimese lapse, kes paaril sünnib. Sündiv laps on albiino, üldse mitte mustlase moodi. Mees arvab, et naine on teda petnud, tapab naise ja viib lapse mägedesse. Kui nüüd laps mägedes nutab, lohutab teda Kuu.

Laulu refrään kõlab:

*Luna quieres ser madre*

*Y no encuentras querer que te hagan mujer*

*Dime luna de plata*

*¿Qué pretendes hacer con un niño de piel?*

*Hijo de la luna*

ehk

*Kuu tahaks olla ema* 

*Aga pole kedagi, kes teeks temast naise*

*Ütle mulle, kuu hõbedane,*

*milleks on sulle vaja ihu sees last?*

*Kuu poeg*

## Viited

## Välislingid
*Mecano - "Hijo de la Luna" ametlik muusikavideo Youtube'is
*"Hijo de la Luna" mitteametlik instrumentaalversioon
*Laulusõnad lehel azlyrics.com
Julian Ryerson

**Julian Ryerson** (sündinud 17. novembril 1997 Lyngdalis) on Norra jalgpallur, kes mängib kaitsjana Saksamaa kõrgliigaklubis Dortmundi Borussia ja Norra jalgpallikoondises.

Jalgpallitreeninguid alustas ta kodukohaklubis Lyngdal IL. 2013. aastal liitus ta Vikingiga, mille meeskonnas debüteeris ta Norra kõrgliigas 2015. aastal. Aasta hiljem murdis ta ennast Vikingi põhikoosseisu.

2018. aasta juulis sõlmis Ryerson lepingu Saksamaa esiliigaklubiga 1. FC Union Berlin. Alates hooajast 2019/20 mängis ta klubiga Saksamaa kõrgliigas.

2023. aasta jaanuaris sõlmis ta kuni 2026. aasta juunini kehtiva lepingu Dortmundi Borussiaga.

Aastatel 2015–2018 mängis Ryerson Norra noortekoondistes. Norra jalgpallikoondises tegi Ryerson debüüdi 18. novembril 2020 UEFA Rahvuste Liiga mängus Austria vastu.

## Viited

## Välislingid
* Julian Ryerson Bundesliga.com lehel
Ansambel "Lilleke"

Ansambel "Lilleke" oli Rakvere teatris tegutsenud näitlajate kooslus. Sinna kuulusid 1980. aastast: Feliks Kark, Tõnu Kark, Arvi Mägi, Väino Laes, Üllar Võrno. Koosseisu on kuulunud ka Teet Hanschmidt.
Sõstrataelik

**Sõstrataelik** (*Phellinus ribis*) on klassi *[[Agaricomycetes]]* kuuluv kandseente liik.

Selle viljakehi võib sagedamini leida magesõstra põõsashekkidest, näiteks Tartus Emajõe-äärsetest parkidest.

## Viited

## Välislingid
*
Negeri Sembilani osariik

**Negeri Sembilan** on Malaisia osariik. Asub Malaka poolsaare läänerannikul Malaka väina ääres.

Negeri Sembilanis on troopiline vihmamets ja ekvatoriaalne kliima.

2020. aastal oli osariigi rahvaarv 1 199 974. 56,6 % elanikest olid malailased ja 21,3 % hiinlased.

Osariigi pealinn on Seremban.

Osariik jaguneb seitsmeks ringkonnaks.

## Vaata ka
*Yang di-Pertuan Besar

## Viited

## Välislingid
* http://www.ns.gov.my/
Kammloomade loend

*Siin on loetletud [[kammloomad|kammloomi]]. 

Selles nimekirjas on kammloomade [[liik (bioloogia)|liigid]] ja teised [[takson]]id. Muud [[zooloogia]] [[mõiste]]d on loetletud loendites [[zooloogia mõisteid]] ja [[anatoomia mõisteid]]. Kogu [[bioloogia]]s käibel olevad mõisted on loetletud loendis [[Bioloogia mõisteid]]. 

Kui taksonil on eestikeelne nimetus, siis see on paigutatud loendisse vastavalt oma kohale tähestikus. Taksoninimetuse järel on sulgudes |ladinakeelne nimetus kaldkirjas. Edasi tulevad lühiandmed [[Sugukond (bioloogia)|sugukondliku kuuluvuse]] (sgk) ja [[levila]] kohta, samuti leviku kohta Eestis:
**Eestis tavaline* – kogu Eestis tavaline või sage
**Eestis kohati* – Eestis kohati tavaline, kohati puudub või haruldane
**Eestis haruldane* – Eestis haruldane või väga vähestes kohtades levinud

__NOTOC__

== A ==
* [[ameerika kammloom]] (*Mnemiopsis leidyi*), sgk *Bolinopsidae*

==B==
**Beroe cucumis*, sgk *Beroidae*
**Beroidae*, sugukond
**Bolinopsidae*, sugukond
**Bolinopsis*, perekond, sgk *Bolinopsidae*
**Bolinopsis infundibulum*, sgk *Bolinopsidae*
 
==H==
*[[hõlmalised]] (*Lobata*), selts

==K==
*[[kombitskammloomad]] (*Tentaculata*), klass

==M==
*[[meritikker]] (*Pleurobrachia pileus*)
**Mertensia ovum*, sgk *Mertensiidae*
**Mnemiopsis*, perekond

==N==
*[[nudikammloomad]] (*Nuda*), klass

==P==
**Pleurobrachia*, perekond, sgk *Pleurobrachiidae*
**Pleurobrachiidae*, sugukond

==T==
*[[tanulane]] (*Beroe*), perekond, sgk *Beroidae*
*[[tanulised]] (*Beroida*), selts

==Ü==
*[[ümaralised]] (*Cydippida''), selts
Wilfried Singo

**Wilfried Stephane Singo** (sündinud 25. detsembril 2000 Ouragahios) on Elevandiluuranniku jalgpallur, kes mängib paremkaitsjana Prantsusmaa kõrgliigaklubis Monaco ja Elevandiluuranniku jalgpallikoondises.

Jalgpalli hakkas ta mängima Elevandiluuranniku klubis AS Denguélé. 2019. aasta suvel liitus ta Itaalia klubiga Torino. Torino põhimeeskonnas debüteeris ta 1. augustil 2019 UEFA Euroopa Liiga eelringi kohtumises Ungari klubi Debreceni vastu. Itaalia kõrgliigas tegi ta debüüdi 27. juunil 2020 mängus Cagliari vastu. Itaalia kõrgliigas lõi ta esimese värava 29. juulil 2020 mängus Roma vastu. Alates hooajast 2020/21 kuulus ta Torino põhikoosseisu.

2023. aasta augustis sõlmis ta viieaastase lepingu Monacoga.

2020. aasta suveolümpiamängude jalgpalliturniiril osales ta Elevandiluuranniku võistkonna koosseisus. Elevandiluuranniku jalgpallikoondises tegi ta debüüdi 21. mail 2021 sõprusmängus Burkina Faso vastu. 2024. aastal tuli ta Elevandiluuranniku  koondisega Aafrika meistriks.

## Viited

## Välislingid
* Profiil AS Monaco FC kodulehel
Youssouf Fofana

**Youssouf Fofana** (sündinud 10. jaanuaril 1999 Pariisis) on Prantsusmaa jalgpallur, kes mängib keskpoolkaitsjana Prantsusmaa kõrgliigaklubis Monaco ja Prantsusmaa jalgpallikoondises.

Ta kuulus noorena mitme Pariisi klubi akadeemiasse. 2017. aastal liitus ta Strasbourgiga. Hooajal 2017/18 debüteeris ta Strasbourgi reservmeeskonnas Prantsusmaa tugevuselt viiendas liigas. Prantsusmaa kõrgliigas tegi ta Strasbourgi meeskonnas debüüdi 24. augustil 2018 mängus Lyoni Olympique'i vastu. Prantsusmaa kõrgliigas lõi ta esimese värava 19. jaanuaril 2019 mängus Monaco vastu.

2020. aasta jaanuaris siirdus ta 15 miljoni euro eest Monacosse.

Aastatel 2018–2019 mängis Fofana Prantsusmaa noortekoondistes. Prantsusmaa jalgpallikoondises tegi ta debüüdi 22. septembril 2022 UEFA Rahvuste Liiga mängus Taani vastu. Samal aastal kuulus ta Prantsusmaa koondisse maailmameistrivõistlustel, kus ta pääses väljakule kõigis mängudes, välja arvatud veerandfinaalis Inglismaa vastu. Koondisekarjääri esimese värava lõi ta 18. novembril 2023 EM-i valikmängus Gibraltari vastu.

## Viited

## Välislingid
* Profiil AS Monaco FC kodulehel
Osteina

***Osteina*** on torikulaadsete seltsi kuuluv seeneperekond.

## Eesti liike
**Osteina undosa* – lainjasservaline tümak

## Liike mujal
**[[Osteina obducta]]*

## Välislingid
*
Labuan

**Labuan** on Malaisia liiduala. See asub Kalimantani saarel asuva Sabahi osariigi ranniku lähedal Labuani saarel ja kuuel väiksemal saarel. Kaugus Kalimantani rannikust on umbes 10 km.

15. sajandist alates kuulus Labuan koos aladega Kalimantani lääne- ja põhjarannikul Brunei sultanaadile.

1846. aastal sõlmiti Brunei sultanaadi ja Suurbritannia vahel leping, millega Labuani saar läks Suurbritannia valdusse.

1984. aastal loovutas Sabahi osariik Labuani Malaisia liiduvalitsusele ning sellest moodustati liiduala ja erimajandusterritoorium.

#### Vaata ka
*Labuani sõjaväekalmistu

## Välislingid
* City Population. Labuan Federal Territory (inglise keeles)
Putrajaya

**Putrajaya** on linn Malaisias, mis on ühtlasi ka 1. järgu haldusüksus, liiduala. Putrajaya on Malaisia täidesaatva ja kohtuvõimu keskus ning kuninga teine residents ehk siis üks kahest Malaisia pealinnast.

Asub 7 km kaugusel teisest liidualast Kuala Lumpurist (teisest Malaisia pealinnast) enklaavina Selangori osariigis.

1995. aastal osteti Selangori osariigilt 46 km2 maad ning asutati uus liiduala. Putrajaya on tehislikult loodud nimi, seda hakati ehitama uue täidesaatva pealinna jaoks.  1999. aastal valmis valitsushoone Perdana Putra ja Malaisia valitsus viidi üle Putrajayasse. 2012. aastaks olid kõik Malaisia ministeeriumid kolinud Putrajayasse.

2003. aastal viidi Putrajayasse üle riigi kõrgeimad kohtud, Apellatsioonikohus ja kõrgeim Liidukohus.

Välissaatkondadest asub Putrajayas Brunei suursaatkond, ülejäänud asuvad Kuala Lumpuris.

2023. aastal oli Putrajaya elanike arv 119 200. Linn on mõõdukalt kasvav, aastas lisandub 3% elanikke.

Putrajayas läände jääb Cyberjaya.


Putrajaya, Malaysia 2013.JPG|Putrajaya õhust
Perdana Putra.jpg|Malaisia valitsuse hoone Perdana Putra
Putrajaya Landmark - Jul 2024.jpg|Putrajaya maamärk


## Viited

## Välislingid

*Koduleht. Inglise keeles, vaadatud 9. veebruaril 2026
Massidefekt

**Massidefekt** (ka massikadu) on materiaalset süsteemi moodustavate alasüsteemide vabaolekumasside summa ja süsteemi kogumassi vahe. Massidefekt tuleneb massi ja energia ekvivalentsusest E_0 = mc^2 .

Massidefekti väärtus oleneb süsteemi siduvatest jõududest. Aatomituumas on see jõud seoseenergia  
: E_{\mathrm{se}} = \Delta m \, c^2,
kus
\Delta m on massidefekt ja c valguse kiirus.

Aatomituuma massidefekt, väljendub kõigi tuuma nukleonite (prootonite ja neutronite) summaarse massi ja tuuma tegelikult mõõdetava (alati väiksema) massi erinevusena:
: \Delta m = Z m_p + N m_n - m(Z, N) ,
kus
:Z ja N on vastavalt neutronite prootonite arv;
:m_p ja m_n on vastavalt vabaolekus prootonite ja neutronite mass;
:M(Z, N) on tuuma mass.

See massikadu \Delta m vastab aatomituuma moodustumisel vabanevale seoseenergiale, mis väljub tekkivast seotud süsteemist elektromagnet- või, neutriinokiirgusena või gravitatsioonienergiana.

Praktikas ei määrata massidefekti mitte isoleeritud aatomituuma, vaid pigem vastava nukliidi kogu laenguta aatomi, seega aatommassi kohta. Sellel on eksperimentaalsed põhjused: täielikult ioniseeritud, s.t “paljaid” aatomituumasid on raske saada ja käsitleda, sest nende kõrge positiivne elektrilaeng haarab kohe keskkonnast elektrone.

Osakesi moodustavate kvarkide korral põhjustavad massidefekti kvarke siduvad tugeva vastastikmõju jõud ja see on suurusjärgult võrreldav kvarkide seisumassiga. Kosmoseobjektide korral põhjustab massidefekti peamiselt gravitatsioonijõud. Näiteks Päikese gravitatsiooniline massidefekt on suurusjärgus 10–6 Päikese kogumassist.

Massidefekti mõiste võttis 1927. aastal kasutusele Francis William Aston pärast seda, kui ta avastas 1919. aastal esimesena, et aatomituumad on kergemad kui nende oletatavad tuumaosakesed kokku.

## Vaata ka
* Seoseenergia

## Viited
Verhni Ufalei

**Verhni Ufalei** on linn Venemaal Tšeljabinski oblasti põhjaosas, samanimelise linnaringkonna keskus. Asub Ufaleika jõe ääres.

Linn on asutatud 1761. aastal metallurgiatehase juurde. 1774. aastal osalesid töölised Pugatšovi ülestõusus ja põletasid tehased maha. 1776. aastal hakkas tehas taas tööle. Linnaõigused sai 1940. aastal.

2023. aasta alguses oli linna elanike arv 22 548.

Peamised majandusharud on masinaehitus ja metallurgia. Kaevandatakase raua- ja niklimaaki.

## Viited

## Välislingid
*http://ufaleyadmin.ru/
Aprill 2024

**Aprill 2024**, kroonika.

2024. aasta aprill algas esmaspäeval ja lõppes 30 ööpäeva hiljem teisipäeval.

## [[1. aprill]]
*Iisrael korraldas õhurünnaku Iraani konsulaadile Süüria pealinnas Damaskuses. Õhurünnakus 16 inimest, teiste seas Iraani brigaadikindral Mohammad Reza Zahedi.

## [[2. aprill]]
*Viertola koolitulistamine: Soomes Viertola koolis toimus tulistamine, kus hukkus üks ja sai raskelt vigastada kaks last.

## [[3. aprill]]
* Taiwanil toimus 7,5-magnituudiline maavärin, mille epitsenter asus Hualieni linna lähedal. Maavärin nõudis 18 inimelu.

## [[5. aprill]]
*Orski tammi purunemine.

## [[6. aprill]]
*Slovakkias toimusid 2024. aasta presidendivalimiste teine voor, mille võitis Peter Pellegrini, kes kogus 53% häältest.

## [[6. aprill]]
*Mehhiko katkestas Ecuadori diplomaatilised suhted pärast seda, kui Ecuadori politsei oli päev varem jõuga tunginud Mehhiko suursaatkonda Quitos.

## [[7. aprill]]
*Zico uppumine: Mosambiigi põhjaranniku lähedal uppus parvlaev. Hukkus üle 100 inimese.

## [[8. aprill]]
*Põhja-Ameerikas mõnedes piirkondades oli nähtav täielik päikesevarjutus.

## [[9. aprill]]
*Pärast Leo Varadkari tagasiasutamist sai Iirimaa peaministriks Simon Harris.

## [[10. aprill]]
*Lõuna-Koreas toimusid parlamendivalimised. Valimiste tulemusena suurendas Korea Demokraatliku Partei juhitud opositsiooniliit parlamendis oma enamust.

## [[13. aprill]]
*Vastuseks Iisraeli õhurünnakule Iraani konsulaadi vastu Damaskuses korraldas Iraan Iisraeli vastu raketi- ja droonirünnaku.
*Austraalias Sydneys toimunud noarünnakus hukkus kuus inimest.

## [[14. aprill]]
*Tugevad vihmasajud tõid Pärsia lahe riikides kaasa üleujutused, milles hukkus 46 inimest.

## [[16. aprill]]
*Tulekahjus sai kannata Kopenhaageni ajalooline börsihoone Børsen.

## [[17. aprill]]
*2024. aasta 17. aprilli raketirünnak Tšernihivile.
*Horvaatias toimusid parlamendivalimised. Valimised võitis erakondade Horvaatia Demokraatlik Liit (HDZ) ja Isamaaline Liikumine (DP) koalitsioon, millel jäi aga parlamendist enamuse saavutamiseks puudu kõigest üks koht.
*Saalomoni Saartel toimusid üldvalimised, mille võitis peaminister Manasseh Sogavare juhitud erakond Ownership, Unity and Responsibility Party, mis aga enamust ei saavutanud.
*Teatati, et teadaolevalt suurim mereroomaja *[[Ichthyotitan]]* on saanud teadusliku kirjelduse.

## [[22. aprill]]
*NASA teatas, et kosmosesond Voyager 1 saatis esimest korda viie kuu jooksul loetavaid andmeid.

## [[24. aprill]]
*Haiti peaminister Ariel Henry astus tagasi.

## [[25. aprill]]
*Haitis vannutati ametisse Ülemineku Presidendi Nõukogu, mis täidab Haiti presidendi kohustusi kuni järgmise presidendi ametisse vannutamiseni või 2026. aasta veebruarini.

## [[29. aprill]]

*Tugevad vihmasajud tõid Brasiilias Rio Grande do Suli osariigis ja Uruguay põhjaosas kaasa ulatuslikud üleujutused, mis saavutasid haripunkti mai alguses. Üleujutused nõudsid 181 inimelu.

## Viited
Dória

**Matheus Dória Macedo** (tuntud lihtsalt kui **Dória**; sündinud 8. novembril 1994 São Gonçalos) on Brasiilia jalgpallur, kes mängib keskkaitsjana Mehhiko kõrgliigaklubis Santos Laguna.

Ta alustas klubikarjääri Brasiilia klubis Botafogo, mille meeskonnas debüteeris ta Brasiilia kõrgliigas 2012. aastal. 2013. aastal tuli ta Botafogoga Rio de Janeiro osariigi meistriks.
 
2014. aasta septembris sõlmis ta viieaastase lepingu Prantsusmaa kõrgliigaklubiga Olympique de Marseille. Marseille meeskonnas debüteeris ta Prantsusmaa kõrgliigas alles hooajal 2016/17. Enne seda mängis ta Marseille reservmeeskonnas Prantsusmaa madalamates liigades ning oli laenul Brasiilia kõrgliigaklubis São Paulo (2015) ja Hispaania kõrgliigaklubis Granada (2015–2016). 2018. aasta esimeses pooles oli ta Marseillest laenul Türgi kõrgliigaklubis Yeni Malatyaspor.

Alates hooajast 2018/19 on Dória mänginud Santos Lagunas. Hooajal 2020/21 valiti Dória Mehhiko liigahooaja parimaks kaitsjaks.

Ainsal korral on Dória mänginud Brasiilia jalgpallikoondises 6. aprillil 2013, kui sõprusmängus kohtuti Boliiviaga.

## Viited
Andre Maaker

**Andre Maaker** (sündinud 9. juunil 1980) on eesti kitarrist ja muusik. 

Maaker alustas kitarriõpinguid hinnatud jazzkitarristi ja õpetaja Tiit Pauluse juhendamisel, olles eelnevalt õppinud klarnetit ja saksofoni. Hiljem viisid õpingud teda Georg Otsa nimelisse Tallinna muusikakooli ja TÜ Viljandi kultuuriakadeemiasse, mille lõpetas 2018. aastal.

Ta on Tartu Ülikooli Viljandi Kultuuriakadeemia kitarriõppejõud, aktiivne sooloartist ja teeb kaasa ka erinevates muusikakollektiivides, nagu näiteks Bad Habits Trio, muusikaline kitarripõnevik Triller koos Ain Agani ja Vaiko Eplikuga või Trio Romansid. Tema sagedased lavapartnerid on olnud Jaan Sööt, Susanna Aleksandra, Pille-Rite Rei, Kadri Voorand, Liisi Koikson ja Sofia Rubina. Ta on koostööd teinud välisartistidega nagu Deniss Pashkevich, Daniel "Pipi" Piazzolla, Ian Ethan Case, Laima Jansone, Saulius Petreikis, Teemu Viinikainen, Mārcis Auziņš, Jānis Aišpurs and Ned Ferm.

Maaker on välja andnud kolm soolokitarrialbumit ja tema mängu on kuulda enam kui 30 albumil.

## Diskograafia

## Viited


## Välislingid

* https://andremaaker.com/
Strelasund

**Strelasundi väin** ehk **Strelasund** on väin Läänemere lõunarannikul, Rügeni saare ja Saksamaa ülejäänud mandriosa vahel. 

Strelasundi väin kulgeb loodest kagusse ning on ligikaudu 25 km pikk ning kuni 3 km lai. Väin on võrreldes teiste Saksamaa põhjaranniku madalamate rannavetega ebatavaliselt sügav (kohati rohkem kui 10 m sügavune). 

Strelasundi mandripoolsel edelakaldal asub tänapäeval ajalooline hansalinn Stralsund.

## Ajalugu

Pärast viimast jääaega jätsid 13 000 aastat tagasi sulanud liustikud Strelasundi kanti endast maha rohkete rändrahnude ja voortega kaetud maastiku. Veel umbes 7000 aastat tagasi oli seal kunagise liustikujää sulavetest tekkinud jõeorg koos metsaste kallastega. Jääajale järgnenud merevee taseme tõusu tõttu tungis tollane Litoriinameri mõlemalt poolt sellesse orgu ja nii tekkis Strelasundi väin oma praegusel kujul. 

Strelasundi väinas toimusid Taani kuninga Valdemar IV ja hansalaevastiku vahelised merelahingud aastatel 1362 ja 1369. Teise lahingu tulemusena sõlmiti 1370. aastal Stralsundi rahuleping, mis oli suureks löögiks Taani rahvusvahelisele mõjule. Samal ajal jõudis Hansa Liit selle lepingu tingimustega oma võimu tippu.  

Lisaks parvlaevaühendustele viib alates 1930. aastatest üle Strelasundi Rügeni saarele ka maantee- ja raudteesild.
Koporje lään

**Koporje lään**  (rootsi *Koporje län*) oli haldusüksus Rootsi Ingeris, Ingerimaa kubermangus.

Rootsi kuningriigi ja Moskva tsaaririigi vahel sõlmitud Stolbovo rahulepingu alusel 1617. aastal, loovutas Moskva tsaaririik Koporje, Orehhovo ja Käkisalmi maakonnad Rootsi kuningriigile, mis kuulusid järgnevalt Ingerimaa kubermangu ja Käkisalmi läänina Rootsi Ingeri koosseisu.

Koporje lään piirnes läänesuunal Ingerimaa kubermangu Ivangorodi lääni, põhjasuunal Soome lahe, idasuunal Nöteborgi lääni ja lõunasuunal Moskva tsaaririigi Novgorodi aladega.

Koporje lääni Vadjamaal ja Ingermaal kuulusid:
* Toldoskoj pogost, kuhu kuulus ka Kattila kihelkond,
* Västra-Kargalskoj pogost ehk Kargalsvästra pogost, kuhu kuulus ka Soikkola kihelkond,
* Östra-Kargalskoj pogost ehk Kargalsöstra pogost, kuhu kuulus ka Klopitsa kihelkond ja Kaprio kihelkond ja mõisad Vuissakka jt,
* Samoskoj pogost, kuhu kuulusid ka Hevaa kihelkond ja Serepetta kihelkond,
* Dätelinskoj pogost,
* Kipinskoj pogost (soome k. Kuippina),
* Ratsinskoj/Rasinskoj pogost, kuhu kuulus ka Unaditsa kihelkond,  kus ka  Velkotta (Welkotta) jt. mõisad
* Grigorovskoj pogost  (soome k. Leskoj), kus ka Ilisia (Ilies) jt. mõisad
* Däglinskoj/Deglinskoj pogost  (soome k. Tääkkeli), kuhu kuulus ka Spankkova ja Skuoritsa kihelkond,  ka  Staitza (Staissa), Hatsina jt. mõisad
* Esdilitskoj pogost,
* Saretskoj pogost  (soome k. Saaritsa), kuhu kuulus ka Kupanitsa kihelkond,
* Oseretskoj pogost  (soome k. Oseritsa),
* Sdilidskoj pogost  (soome k. Dillitsä), kuhu kuulus ka Koprina kihelkond,
*Suidovskoj pogost  (soome k. Suida),
* Gräsinsoj pogost  (soome k. Rääsina), Grigorovskoj pogosti põhjaosas
* Orlinsoj pogost, Grigorovskoj pogosti edelaosas.

Rootsi valitsusaja alguses 1583. aastal jagati Moskva tsaaririigi Novgorodi Vadja viiendiku alad Ingerimaa ja Vadjamaa foogtkondadeks. Ingeri foogtkonda kuulusid: Kargalskoj, Samoskoj, Kipinskoj,  Dätelinskoj pogost ja Vadja foogtkonda: Grigorovskoj, Oseretskoj, Saretskoj, Däglinskoj, Sdilidskoj, Suidovskoj, Orlinsoj, Gräsinsoj pogost.

## Koporje asehaldurid
* 1583– Svante Stålarm, Koporje linnuse ja lääni asehaldur
* 1614–1618 Joachim Berendes (1575–1623 Riia), Koporje lääni asehaldur, 1611. aastast Viiburi asehaldur
* 1620–1636 Bogislaus von Rosen, Koporje ja Jama asehaldur
* 1626–1629 Nils Assersson Mannersköld,  Narva, Ivangorodi, Jama, Koporje asehaldur ja Ingerimaa kuberner

## Koporje lääni maavanemad
* 1646–1650 Hans Drake (surnud 1653), Koporje, Jama ja Ivangorodi lääni ning Virumaa Alutaguse maavanem  Narvas
* 1651 Hans Hulshorst aadeldatud 1646 (introdutseeritud 1647 nr 363 all), Koporje, Jama ja Ivangorodi lääni maavanem
* 1652 Erik Oxe (1596–1672),  Koporje, Jama ja Ivangorodi lääni maavanem

## Viited

## Kirjandus
*Johan Axel Almquist, Den civila lokalförvaltningen i Sverige 1523–1630, STOCKHOLM 1922, *Koporje län* s. 676-682
*Saulo Kepsu, Inkerin pogostit, Helsinki, Kotimaisten kielten keskus, 2020, s. 30
Santos Laguna

**Club Santos Laguna S.A. de C.V. ** on Mehhiko jalgpalliklubi, mis tegutseb Coahuila osariigis Torreónis. See mängib Mehhiko kõrgliigas Liga MX.

Klubi on asutatud 1983. aastal. Mehhiko kõrgliigas on see mänginud alates hooajast 1988/89. Mehhiko meistriks on Santos Laguna tulnud kuus korda, viimati 2018. aasta *Clausura*-hooajal. 2014. aasta *Apertura*-hooajal võideti Mehhiko karikafinaal, kui penaltiseeria järel alistati Puebla. 2015. aastal võitis Santos Laguna Mehhiko superkarikafinaalis Club Américat tulemusega 1:0.

Kahel korral on Santos Laguna jõudnud Põhja- ja Kesk-Ameerika klubide meistrivõistlustel (CONCACAF Champions Cup) finaali – 2012. ja 2013. aastal ning mõlemal korral kaotati teisele Mehhiko klubile, Monterrey.

Alates 2009. aastast on klubi kodustaadion olnud Estadio Corona, mis mahutab 30 000 pealtvaatajat. See asendas samanimelise 1970. aastal ehitatud staadioni, mis oli klubile jäänud liiga väikeseks.

Santos Laguna naiskond mängib Mehhiko naiste kõrgliigas Liga MX Femenil. 

## Praegune koosseis
*Seisuga 1. juuli 2023*

*Vaata ka [[:Kategooria:Santos Laguna mängijad]]*.

## Saavutused
*Liga MX (6): Invierno 1996, Verano 2001, Clausura 2008, Clausura 2012, Clausura 2015, Clausura 2018
*Copa MX (1): Apertura 2014
*Campeón de Campeones (1): 2015

## Igavikustatud särginumbrid
* **58**  Jared Borgetti (1996–2006)

## Viited

## Välislingid
* Koduleht
Anett Tamm

**Anett Tamm** (sündinud 8. augustil 1997) on eesti džässmuusik, kes on tuntud laulja, helilooja ja arranžeerijana.

Tamm on ansambli Alfa Collective liige ja asutaja. 2017. aastal alustanud kollektiiv on tuntud oma eklektilise muusikastiili poolest, milles kombineeritakse džässmuusikat, uussouli ja progressiivset funki. Kollektiivi kuuluvad lisaks Tammele ka Johannes Laas (elektrikitarr), Taaniel Pogga (elektriklaver), Robert Nõmmann (kontrabass ja basskitarr) ja Martin Petermann (trummid). Lisaks põhikoosseisule on Alfa Collective'i muusikasse panustanud ka kitarrist Erki Pärnoja ja laulja Marianne Leibur.

Tamm laulab ka 2019. aastal loodud ansamblis The Nonconceptual Art Club, mis on esinenud mitmetel muusikafestivalidel, sealhulgas Tudengijazz ja Valka Jam. Peale Tamme musitseerivad seal ka Ilja Gussarov (flööt, taustalaul), Triin Metshein (klahvpillid, taustalaul), Monika Erdman (basskitarr) ja Jeremia Kangas (trummid).

2019. aastast esineb Tamm koos bassist Karl Tammaruga ansamblina TamTam. 

2024. aastal andis Tamm välja debüütsingli artistinime Alonette all. Alonette'i debüütalbum „Compass“ ilmus märtsis 2025.

## Tunnustus
* Noor jazzitalent (Eesti Jazziliit, 2022)

## Viited
Tallinna Kaubahall

**Tallinna Kaubahall** oli Tallinna vanalinnas, aadressil Aia tn 7 asunud kaubanduskeskus.

Hoone valmis 1979. aastal Eesti arhitekt Eva Hirvesoo ja konstruktor Tiit Masso poolt "Tsentrosojuzprojekti" Tallinna osakonnas koostatud projekti järgi. Ehitis valmis 1980. aasta Moskva Olümpiamängude Tallinna purjeregatti silmas pidades. Tööjooniste koostamisel osalesid Soome ettevõtted Gripenberg & Co ning Juva. Hoone valmimise ajal asus hoones Tallinna suurim toiduainetekauplus, mille müügisaal oli 1200 m2. Hooneosade omavahelise paiknemise määras tehniline sisseseade ning ostjate ja kaubatranspordi juurdepääsu vajadused. Hoone oli hästi liigendatud, et hoone vanalinna miljöös liiga suurena ei mõjuks. Fassaadidel oli teine korrus liigendatud rütmiliste tagasiastetega ja kaldkatusega, mille tulemusena sellele paigaldatud raudbetoonkarkass ei kajastu hoone välisilmes. Sissepääsu rõhutas varikatus, millele oli paigutatud valgustatud reklaamtähed hoone nimetusega ja hoone logo. Müügisaali markeerisid välisvaates suured klaaspinnad. Hoone oli müügisaali osas 1- ja abiruumide osas 2-korruseline. Müügisaali interjööri valitses sinepikollastele 24-meetrise sildega terasfermidele toetuv pruumist profileeritud terasplekist lagi koos suurte rühmadena rippuvate reklaamkuplite ja siltidega. Tüüpsete selveriiulite ja konteinerite vahel pakkusid meeldivat vaheldust lõbusailmelised kioskid (reklaamkujundus E. Lepp). Abiruumide osa välisseinad olid lillakaspruunidest kareda faktuuriga kolmekihilistest raudbetoonpaneelidest, müügisaali seinad ja lagi kergkonstruktsioonis (plekk teraskarkassil, mineraalvattsoojustus).

Tänapäeval on hoone ümber ehitatud, kuid toidupood tegutseb seal edasi. 

## Viited
Muru raudteepeatus

**Muru raudteepeatus** oli raudteepeatus Sonda–Mustvee raudteeliinil Jõgevamaal Paadenurme küla territooriumil.

Muru peatuskohas oli kaks teed. Muru peatuskoha ja Avinurme jaama vahelt algasid kaks 3 km pikkust metsaveo haruteed.

## Viited
Punasoo raudteepeatus

**Punasoo raudteepeatus** oli raudteepeatus Sonda–Mustvee raudteeliinil Lääne-Virumaal Punasoo külas.  

Peatus asus raudtee 37,9 kilomeetril.

## Viited
Alfred Grass

**Alfred Johannes Jakob Grass** (25. märts 1862 Tartu – 18. august 1933 Mainz) oli Eesti pedagoog, kunstikriitik ja teatritegelane.

Sündis Tartus teenri perekonnas. Õppis aastail 1876–1881 Tartu kubermangugümnaasiumis ja 1881.–1888. aastal Tartu Ülikoolis filoloogiat ning lõpetas filosoofiakandidaadi (*cand phil*) kraadiga. Töötas seejärel mitmes Tartu koolis saksa keele ja vanade keelte õpetajana. Asutas 1893. aastal Tartus saksakeelse tütarlaste erakooli, mida hakati nimetama tema nime järgi (sks keeles Grass'sche höhere Töchterschule). 1925. aastal lõpetati Tartus saksakeelsete eragümnaasiumide tegevus ja Grassi kool suleti. 1925.–1929. aastal töötas  Alfred Walteri saksa eragümnaasiumi õpetajana. 1928.–1929. aastal oli Tartu Saksa Käsitööliste Seltsi teatrikomitee ja draamaühingu esimees. 

1929. aastal kolis Grass Saksamaale ja töötas 1929.–1933. aastal Berliini Rahvahariduse Seltsi kunstiajalooõppejõuna ning 1933. aastal Mainzi Rahvapedagoogikainstituudi direktori abina. 

Alates 1890. aastatest arvustas Grass peamiselt Tartu ajalehes "Nordlivländische Zeitung" kunstinäitusi, mis paistavad silma kunstiajaloolise eruditsiooni poolest. Korraldas Tartus ka kunstiajalookursusi. Avaldas esteetikaalase brošüüri "Über Kunstsinn" (1895) ja Raadi mõisa tutvustuse – "Schloss Rathshof und die Galerie Liphart" (Heimatstimmen 2, 1906).

## Viited
Marek Unt

**Marek Unt** (sündinud 20. juulil 1981) on eesti suhtekorraldaja ja muusik, kes on töötanud Eesti idufirmades nagu Wise ja Bolt.

## Haridus ja töökäik
Unt on lõpetanud Hugo Treffneri Gümnaasiumi 1999. aastal ning õppinud Tartu Ülikoolis ajakirjandust ja kommunikatsiooni.

Ta on töötanud Wise'i Euroopa kommunikatsioonijuhina (2015–2018), Bolti globaalse kommunikatsioonijuhina (2018–2020) ja Grünfini turundusjuhina (2021–2022). Aastatel 2011–2015 oli ta kommunikatsioonibüroo JLP konsultant ja partner. Vabakutselise konsultandina on Unt töötanud ettevõtetega nagu Scoro, Jobbatical, Yaga, Katana, Rendin, Cachet, Planet42, Respiray, Grünfin ja Single.Earth.

## Muusikaline tegevus
Unt on lõpetanud Ülenurme Muusikakooli klaveri erialal ja õppinud WAFi laulukoolis.

Ta on kaasa teinud lauljana Kalmu albumil "Generalissimus Kalm" (2004), s'Poomi albumil "Nii Peakski Seda Asja Tegema" (2009) ning Genka ja Paul Oja albumil "Genka / Paul Oja" (2014). Samuti on ta tegutsenud DJna ja avaldanud elektroonilist muusikat plaadifirma Laks Recordings kogumikalbumitel.

## Isiklikku
Ta abiellus 11. augustil 2025 džässlaulja ja helilooja Kadri Voorandiga.

## Viited


## Välislingid

* marekunt.com
* "Bolti endine kommunikatsioonijuht Marek Unt: Bolt on väga polariseeriv ettevõte". DigiPRO. 12. oktoober 2020. Vaadatud 26. veebruaril 2024.